હિંદુ ધર્મ અનુસાર પિંડદાન મોક્ષપ્રાપ્તિ માટેનો એક સરળ અને સહજ માર્ગ છે. આમ તો આપણા દેશમાં એવા કેટલાય સ્થાનો છે કે જ્યાં પિંડદાન કરવામાં આવે છે પરંતુ બિહારના ફલ્ગુ તટ પર કરવામાં આવેલું પિંડદાન સર્વશ્રેષ્ઠ છે. માનવામાં આવે છે કે રામ અને સીતાજીએ પણ રાજા દશરથના આત્માની શાંતિ માટે ગયાજીમાં જ પિંડદાન કર્યું હતું. મહાભારતમાં વર્ણન કરવામાં આવ્યું છે કે ગયાના ફલ્ગુ તીર્થમાં સ્નાન કરીને મનુષ્ય શ્રાદ્ધમાં ભગવાન વિષ્ણુના દર્શન કરે છે અને પિતૃના ઋણમાંથી મુક્ત બને છે. ફલ્ગુ તીર્થમાં શ્રાદ્ધના સમયમાં પિંડદાન, તર્પણ અને બ્રાહ્મણ ભોજન જેવા ત્રણ મુખ્ય કાર્યો થાય છે. પિતૃપક્ષમાં કર્મકાંડના વિધિ વિધાનો અલગ હોય છે. શ્રદ્ધાળુ એક દિવસ, ત્રણ દિવસ, સાત દિવસ, અને પંદર તેમ જ 17 દિવસનું કર્મકાંડ કરે છે.